PREVEDERI REFERITOARE LA OBLIGATIVITATEA PUBLICARII DECLARATIILOR DE AVERE SI INTERESE ALE PARLAMENTARILOR DIN UNELE STATE EUROPENE

 

 

Suedia 

Legea din mai 1996, referitoare la declaraţiile de interese, stipulează că toate informaţiile privitoare la interesele membrilor parlamentului, care nu au legătură cu activitatea parlamentară, vor fi făcute publice, dar înregistrarea lor este voluntară. 

Belgia

La Camera Reprezentanţilor, lista funcţiilor publice sau private, pe care le ocupă un parlamentar, precum şi lista cu proprietăţile pe care acesta le deţine se vor înmâna preşedintelui Camerei şi va fi publicată anual, de către Cameră.

Germania

În cadrul Bundestagului, persoana responsabilă cu înregistrarea este preşedintele Camerei, iar o parte a informaţiilor se publică în Jurnalul Oficial al Bundestagului, iar restul rămân confidenţiale. 

Franţa

Legea nr.88-227 din 11 martie 1988, referitoare la transparenţa financiară a vieţii politice, stipulează existenţa unei comisii pentru transparenţa financiară a vieţii politice, care primeşte declaraţiile de interese ale membrilor parlamentului. Această comisie este obligată să asigure confidenţialitatea declaraţiilor primite şi să publice în Jurnalul Oficial un raport, o dată la trei ani, referitor la aceste declaraţii de interese, raport care să nu menţioneze nume. 

Danemarca

Regulamentul Folketing-ului prevede obligativitatea publicării conturilor membrilor parlamentului şi ale partidelor politice. 

Italia

Legea nr.441 din 1982, privind declararea intereselor financiare ale parlamentarilor prevede obligativitatea publicării periodice a situaţiei patrimoniale a acestora. Pe de altă parte, se prevede şi liberul acces al cetăţenilor la informaţiile privind conţinutul declaraţiilor de avere.

În state precum Spania, Austria, Olanda, Luxemburg, Portugalia nu există referiri exprese la obligativitatea publicării şi înregistrării declaraţiilor de interese.

